31981L0575
L 209/30
JURNALUL OFÍCIAL AL UNIUNII EUROPENE
DIRECTIVA CONSILIULUI
din 20 iulie 1981
de modificare a Directivei 76/115/CEE a Consiliului privind apropierea legislațiilor statelor membre referitoare la ancorajele centurilor de siguranță la autovehicule
(81/575/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene și, în special, articolul 100 al acestuia,
având în vedere propunerea Comisiei (1),
având în vedere avizul Adunării parlamentare (2),
având în vedere avizul Comitetului Economic și Social (3),
întrucât Directiva 76/115/CEE a Consiliului din 18 decembrie 1975 privind apropierea legislațiilor statelor membre referitoare la ancorajele centurilor de siguranță la autovehicule (4) stabilește, între altele, în anexa I, cerințele privind numărul minim de ancoraje prevăzut pentru autovehiculele din categoria M1 definită la anexa I la Directiva 70/156/CEE a Consiliului din 6 februarie 1970 privind apropierea legislațiilor statelor membre referitoare la omologarea de tip a autovehiculelor și a remorcilor acestora (5), astfel cum a fost modificată ultima dată prin Directiva 80/1267/CEE (6);
întrucât, în interesul siguranței rutiere, este necesară echiparea vehiculelor din anumite categorii M și N cu centuri de siguranță și sisteme de reținere conforme cu Directiva 77/541/CEE a Consiliului din 28 iunie 1977 privind apropierea legislațiilor statelor membre referitoare la centurile de siguranță și sistemele de reținere ale autovehiculelor (7), precum și permiterea și încurajarea introducerii acestora la vehicule din alte categorii M și N; întrucât este deci necesar, în cadrul omologării CEE de tip a autovehiculelor, să se prevadă ancoraje pentru diferite categorii de vehicule; întrucât, în acest sens, domeniul de aplicare al Directivei 76/115/CEE este necesar să fie extins pentru a permite constructorilor să echipeze aceste vehicule cu ancoraje, în conformitate cu cerințele directivei respective; întrucât această extindere este posibilă datorită progresului tehnic în construcția autovehiculelor;
întrucât este necesar ca Directiva 76/115/CEE să se modifice în acest sens;
întrucât modificarea directivei respective presupune adaptarea la progresul tehnic a anumitor cerințe din anexele la Directiva 76/115/CEE; întrucât, ca urmare a adoptării prezentei directive, intrarea în vigoare a dispozițiilor sale ar trebui să coincidă cu intrarea în vigoare a dispozițiilor care sunt adoptate în vederea adaptării la progresul tehnic a cerințelor din anexele la Directiva 76/115/CEE,
ADOPTĂ PREZENTA DIRECTIVĂ:
Articolul 1
Directiva 76/115/CEE se modifică după cum urmează:
1.
Articolul 2 se înlocuiește cu următorul text:
„Articolul 2
În sensul prezentei directive, prin «vehicul» se înțelege orice autovehicul din categoriile M și N, în conformitate cu anexa I la Directiva 70/156/CEE, destinat circulației rutiere, care are cel puțin patru roți și o viteză maximă constructivă mai mare de 25 km/h.”
2.
În anexa I:
(a)
Punctul 4.3.1 se înlocuiește cu următorul text:
„4.3.1.
Pentru locurile din față ale vehiculelor din categoria M1, categoria M2 (cu excepția vehiculelor cu o greutate maximă autorizată mai mare de 3 500 kg și a celor care sunt prevăzute cu locuri special destinate pasagerilor în picioare) și din categoriile N1, N2 și N3, trebuie să se prevadă două ancoraje inferioare și un ancoraj superior. Totuși, în ceea ce privește locurile centrale din față, două ancoraje inferioare sunt considerate suficiente, când parbrizul este situat în afara zonei de referință definite în anexa II la Directiva 74/60/CEE. În ceea ce privește ancorajele, parbrizul esteconsiderat a face parte din zona de referință, când poate intra în contact static cu dispozitivul de încercare, în conformitate cu metoda descrisă în anexa respectivă.”;
(b)
Punctul 4.3.1.1. și 4.3.1.2 se elimină.
(c)
Punctul 4.3.2 se înlocuiește cu următorul text:
„4.3.2.
Pentru celelalte locuri laterale ale vehiculelor din categoria M1 trebuie prevăzute două ancoraje inferioare și un ancoraj superior.”
(d)
Punctul 4.3.3 se înlocuiește cu următorul text:
4.3.3. Pentru toate celelalte locuri ale vehiculelor din categoria M1, precum și pentru toate celelalte locuri neprotejate ale vehiculelor din alte categorii decât M1, menționate la punctul 4.3.1, trebuie să existe cel puțin două ancoraje inferioare.
Pentru a defini un loc protejat, spațiu de protecție se numește spațiul din fața locului, care este situat:
-
între două planuri orizontale, unul prin punctul (H) și altul la 400 mm deasupra acestuia;
-
între două planuri longitudinale verticale, care sunt simetrice față de punctul (H) și sunt despărțite de un spațiu de 400 mm;
-
în spatele unui plan vertical transversal, la o distanță de 1,30 m distanță față de punctul (H).
În cadrul oricărui plan vertical transversal, zonă tampon înseamnă o suprafață continuă care, atunci când se proiectează o sferă cu diametrul de 165 mm într-o direcție orizontală longitudinală prin oricare punct al zonei și prin centrul sferei, în spațiul de protecție nu există nici o deschidere prin care să poată trece sfera.
Un loc este considerat a fi protejat când zonele tampon din interiorul spațiului de protecție au o suprafață combinată de cel puțin 800 cm2.”
(e)
Punctul 4.3.4 se înlocuiește cu următorul text:
„4.3.4.
Pentru toate strapontinele, precum și pentru toate locurile din orice vehicul, care nu sunt prevăzute la punctul 4.3.1, 4.3.2 sau 4.3.3, nu sunt necesare ancoraje ale centurii. Cu toate acestea, atunci când vehiculul este echipat cu ancoraje pentru astfel de locuri, ancorajele respective trebuie să fie conforme cu dispozițiile prezentei directive.”
Articolul 2
Statele membre pun în aplicare dispozițiile necesare pentru a se conforma prezentei directive la aceeași dată cu cea care urmează a fi stabilită pentru intrarea în vigoare a dispozițiilor necesare pentru a se conforma directivei care urmează a fi adoptată ca urmare a adoptării prezentei directive, în temeiul articolului 6 din Directiva 76/115/CEE, astfel încât dispozițiile din anexele la directiva în cauză să poată fi adaptate progresului tehnic. Statele membre informează de îndată Comisia cu privire la aceasta.
Articolul 3
Prezenta directivă se adresează statelor membre.
Adoptată la Bruxelles, 20 iulie 1981.